**NACIONALINĖ ŠVIETIMO AGENTŪRA**

ALYTAUS PANEMUNĖS PROGIMNAZIJOS VEIKLOS

TEMINIO IŠORINIO VERTINIMO ATASKAITA

2021-12-13 Nr. A-30

Vilnius

**ĮVADAS**

**Vizito laikas** – 2021 m. lapkričio 15–17 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Išorinis vertinimas vykdomas vadovaujantis Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“, ir Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. 1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“ patvirtinta tema, pateiktais klausimais ir vertinimo rodikliais.

Vertinimo metu Alytaus Panemunės progimnazijoje (toliau – progimnazija, mokykla) stebėtos 35 mokytojų ir pagalbos mokiniui specialistų veiklos, iš jų: 28 pamokos, 5 pagalbos mokiniui specialistų pratybos, 2 neformaliojo švietimo užsiėmimai. Vertintojai dalyvavo pokalbiuose su tikslinėmis grupėmis, savivaldos institucijomis: Vaiko gerovės komisija (toliau – VGK), mokyklos veiklos įsivertinimo grupe, mokinių taryba, metodine taryba, progimnazijos taryba, mokyklos vadovais; analizavo progimnazijos veiklos dokumentus, mokinių pasiekimų ir pažangos fiksavimo dokumentus, Nacionalinės švietimo agentūros (toliau – NŠA), Alytaus miesto savivaldybės administracijos Švietimo ir sporto skyriaus pateiktą informaciją, Alytaus Panemunės progimnazijosmokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo (toliau – NŠA tyrimas) statistinės ataskaitos duomenis. Remiantis minėtais duomenimis ir surinkta informacija, buvo suformuluoti ir progimnazijai pristatyti stiprieji ir tobulintini jos veiklos aspektai, kurie nurodo įtraukiojo ugdymo įgyvendinimo kryptingumą mokykloje, turintys įtakos visų mokinių aktyviam dalyvavimui ugdymo procese.

1. **MOKYKLOS KONTEKSTAS**

 Alytaus Panemunės progimnazija – bendrojo ugdymo įstaiga, įgyvendinanti priešmokyklinio, pradinio, pirmos dalies pagrindinio ugdymo ir neformaliojo vaikų švietimo programas. Mokykla įsikūrusi Alytaus miesto pakraštyje. Netoliese yra Alytaus Šaltinių progimnazija, Alytaus Putinų gimnazija, Alytaus profesinio rengimo centras.

Progimnazija įsteigta 1988 m. rugsėjo 1 d. – kaip Alytaus miesto 11-oji vidurinė mokykla, 1994 m. rugsėjo 1 d. tapo Alytaus Panemunės vidurine mokykla, 2011 m. rugsėjo 1 d. – Alytaus Panemunės pagrindine mokykla, 2018 m. rugsėjo 1 d. – Alytaus Panemunės progimnazija.

Alytaus Panemunės progimnazija, siekdama švietimo įtraukties ir veiksmingumo didinimo, tautinio ir pilietinio tapatumo stiprinimo, kultūros skvarbos ir visuomenės kūrybingumo didinimo, įgyvendina Alytaus miesto savivaldybės 2021–2023 metų strateginį veiklos planą. Viename iš savivaldybės strategijos tikslų numatyta – *užtikrinti švietimo prieinamumą ir lygias galimybes, maksimaliai plėtojant vaikų ir jaunimo švietimo aprėptį, suteikti mokiniams ir studentams palankiausias galimybes išskleisti individualius gebėjimus ir tenkinti specialiuosius ugdymosi ir studijų poreikius*,todėl mokykla, neatsižvelgdama į mokinių praeities nesėkmes, priima kiekvieną mokinį, sudarydama palankias galimybes tapti lygiaverčiu bendruomenės nariu, kuris galėtų sėkmingai mokytis ir veikti kartu. Kitas savivaldybės strategijos tikslas – *garantuojant švietimo sistemos veiksmingumą, sukurti paskatų ir sąlygų mokytis visą gyvenimą sistemą, grįstą veiksnia pagalba atpažįstant save ir renkantis veiklos kelią pasaulyje,* – kurį įgyvendindama progimnazija kryptingai planuoja ir vykdo įtraukiojo ugdymo veiklas per STEAM projektus, neformaliojo vaikų švietimo būrelius, dalykų modulius, kurie padeda mokiniams pažinti savo poreikius, nusimatyti profesinę kryptį.

Progimnazijos bendruomenė yra auganti: 2020-09-01 progimnazijoje mokėsi 422 mokiniai, 2021-09-01 – 443 mokiniai. Mokykloje suformuota 20 klasių komplektų (įskaitant priešmokyklinio ugdymo grupes). 2020–2021 m. m. mokinių vidurkis klasėje – 21; 2021–2022 m. m. – 23.

Progimnazijoje nuosekliai ir kryptingai organizuojamas STEAM ugdymas, 2020 metais mokykla tapo STEAM tinklo nare. Plėtojant STEAM veiklas pamokose, moduliuose, būreliuose, projektiniuose darbuose, edukaciniuose užsiėmimuose, išvykose, progimnazijos mokiniai turi galimybę mokytis spręsti gyvenimiškas problemas, ugdytis šiuolaikiniam gyvenimui aktualias kompetencijas per tyriminį ugdymą.

Pagirtina, kad progimnazijos direktorės Giedrės Romaškienės metų veiklos užduotys dera su progimnazijos veiklos planavimo dokumentais, 2020 metais direktorės veikla buvo įvertinta labai gerai, nes užduotys įvykdytos ir viršijo kai kuriuos sutartus vertinimo rodiklius. Dauguma mokyklos vadovės 2021 metų veiklos užduočių susijusios su įtraukiojo ugdymo stiprinimu mokykloje: ugdymo kokybės gerinimas tobulinant STEAM ugdymą, kuris skatina visus progimnazijos mokinius dalyvauti tyrinėjimu ir projektine veikla grindžiamame ugdyme, siekiant pagerinti ugdymo(si) pasiekimus; mokėjimo mokytis kompetencijos ugdymas pamokose moko mokinius atlikti savirefleksiją, planuoti ir apmąstyti mokymosi procesą ir rezultatus, prisiimti atsakomybę už savo mokymąsi. Numatyti vertinimo rodikliai siejami su progimnazijos veikla, mokinių pasiekimais, mokytojų kvalifikacijos kėlimu, rezultatai pamatuojami siekiant kiekvieno progimnazijos mokinio sėkmės.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

STIPRIEJI MOKYKLOS VEIKLOS ASPEKTAI

1. Įtraukioji lyderystė mokymuisi (1.2 rodiklis – 3 lygis).
2. Įtrauktį paremianti tinklaveika (1.6 rodiklis – 3 lygis).
3. Planavimo lankstumas ir nuoseklumas, įgyvendinant STEAM ir neformaliojo švietimo programas (2.1 rodiklis – 3 lygis).
4. Pagalba mokiniui ir šeimai, teikiant paramą bei užtikrinant mokyklos bendruomenės poreikius (2.1 rodiklis – 3 lygis).
5. Įtraukios kultūros kūrimas (2.2 rodiklis – 3 lygis).

TOBULINTINI MOKYKLOS VEIKLOS ASPEKTAI

1. Sprendimų pagrįstumas, nusimatant mokyklos veiklos kokybės kaitą įtraukiojo ugdymo sampratos link (1.1 rodiklis – 2 lygis).
2. Skirtingų metodų, priemonių, aplinkų taikymas, organizuojant įtraukųjį ugdymą (2.1 rodiklis – 2 lygis).
3. Rezultatai (pasiekimai ir pažanga), siekiant visų ir kiekvieno mokinio ūgties (2.3 rodiklis – 2 lygis).
4. **ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Progimnazija įsivertinimą vykdo vadovaudamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (patvirtinta Lietuvos Respublikos švietimo ir mokslo ministro 2016 m. kovo 29 d. įsakymu Nr. V-267). Darbo grupę sudaro 5 nariai, kaita nėra dažna, jos veiklą koordinuoja direktoriaus pavaduotoja ugdymui. Pokalbio su įsivertinimo grupės nariais metu buvo nelengva išsiaiškinti, koks įsivertinimo proceso poveikis mokyklos veiklos kokybės kaitai, įtraukiojo ugdymo sprendimams,nes pokalbyje dalyvavę nariai kalbėjo apie sunkumus organizuojant įsivertinimo procesą, neaktyvų progimnazijos bendruomenės narių įsitraukimą, grupės narių kompetencijos stoką.

2019 m. progimnazijoje buvo atliktas platusis įsivertinimas, 2020 m. giluminiam įsivertinimui pasirinktas 1.2.1 rodiklis „Mokinio pasiekimai ir pažanga“, nors jo įvertis buvo vertinamas 3 lygiu. Pokalbyje su įsivertinimo grupe nariai teigė, kad *„pasirinkti rodiklį lėmė progimnazijos vadovų dalyvavimas projekte „Lyderių laikas 3“, kuriame skatinama tobulinti mokėjimo mokytis kompetenciją“,* dėl to norėta pasimatuoti, kokia kompetencijos išraiška progimnazijos mokytojų organizuojamose pamokose. Įsivertinimui atlikti naudoti „IQES online“ sistemos klausimynai (apklausoje dalyvavo 115 5–8 klasių mokinių, 71 2–8 klasių mokinio tėvai, 40 mokytojų), stebėtos mokytojų pamokos ir neformalios veiklos, analizuoti dokumentai, vykdyti pokalbiai, tačiau įsivertinimo išvadose jokių konkrečių pasiūlymų progimnazijos veiklos planavimui vertintojai nerado. Mokinių tėvai yra atrenkami po kelis aktyviausius iš klasių, nes progimnazijos įsivertinimo grupės teigimu „*ne visi tėvai turi galimybių prisijungti prie „IQES online“ sistemos*“. Pabrėžtina, kad 2021 m. veiklos kokybės įsivertinimas nebuvo atliktas. Įsivertinimo grupės narių teigimu: gautos išvados pristatomos mokytojų ir metodinės tarybos susirinkimuose, viešinamos mokyklos internetinėje svetainėje, tačiau kaip su jomis dirba tikslinės savivaldos grupės – nestebima.

Išorinio vertinimo komanda konstatuoja, kad įsivertinimo procesas progimnazijoje būtų produktyvesnis, jeigu veiklos kokybės įsivertinime aktyviau dalyvautų visa bendruomenė (mokytojas, mokinys, tėvai / globėjai), taip nustatant realesnes progimnazijos stipriąsias ir tobulintinas sritis, kryptingesnis – pateikiant išvadas ir rekomendacijas progimnazijos veiklos planavimo kryptims numatyti, efektyvesnis – stiprinant įsivertinimo grupės narių kompetencijas. Bendruomenei vertėtų vykdyti veiklos kokybės pokyčių analizę, t. y. analizuoti įsivertinimo poveikį mokiniui, mokytojui ir mokyklos vadovams, siekiant gerinti mokinių pažangą ir pasiekimus.

1. **VERTINAMŲ VEIKLOS SRIČIŲ VERTINIMAS**
2. **Vertinimo sritis: LYDERYSTĖ IR VADYBA.**

**Vertinimo lygis – 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, 2 lygis  | Perspektyva ir bendruomenės susitarimai, įgyvendinant įtraukųjį ugdymą, patenkinami.* Progimnazija, siekdama pažangos ir pokyčių, išsigrynino mokyklos viziją ir numatė įtraukiojo ugdymo idėjos kryptingumą savo veiklos dokumentuose – „Inovatyvi, tautines tradicijas puoselėjanti ir kiekvieno mokinio asmeninės pažangos siekianti progimnazija“. Vertintojai iš pokalbių su mokyklos vadovais, mokytojais, veiklos planavimo dokumentų analizės, teigia, kad progimnazijos veiklos kryptingumas, kuris orientuotas į „mokykla visiems“ nuostatas, yra paveikus.
* 2021–2023 m. strateginiame plane, atsižvelgiant į mokyklos misiją, viziją, vertybes, veiklos prioritetus, numatytos veiklos efektyvumo didinimo kryptys (STEAM ugdymo kokybės gerinimas, skatinant tarptautiškumą; mokėjimo mokytis kompetencijos ugdymas; dinamiškos, inovatyvios ir fukcionalios ugdymosi aplinkos kūrimas; bendros mokyklos kultūros puoselėjimas), kuriose išryškinami Geros mokyklos bruožai, leidžiantys kryptingai pereiti nuo švietimo visiems prie švietimo kiekvienam, suasmeninto ugdymo(si) ir mokymosi nuostatų.
* Mokykla planuodama savo veiklą, atsižvelgia į švietimo stebėsenos, mokinių pasiekimų ir pažangos vertinimo ugdymo procese duomenis ir informaciją, NMPP, nacionalinių ir tarptautinių mokinių pasiekimų tyrimus, tačiau neefektyviai panaudoja mokyklos veiklos įsivertinimo rezultatus, nes gauti rezultatai apibendrinami nepateikiant konkrečių pasiūlymų progimnazijos veiklos planavimo pokyčiams numatyti.
* Nesistemingai (2021 m. metais nevyko) ir iš dalies neefektyviai vykstantis veiklos kokybės įsivertinimas trukdo mokyklai parengti tinkamus mokyklos tobulinimo planus, pasirinktos priemonės ir metodai ne visada duoda norimą rezultatą, 2012 m. Nacionalinės mokyklų vertinimo agentūros išorės vertinimo metu išskirti 2 tobulintini veiklos aspektai įvardyti ir šio išorės vertinimo metu.
* Planuojant veiklą, bendradarbiaujama dviem lygmenimis (administracija ir mokytojai), nepakankamai išnaudojamas tėvų potencialas rengiant veiklos planų projektus.
* Mokyklos planavimo dokumentuose dermė yra, tačiau veiklos planuose nėra progimnazijos veiklos kokybės įsivertinimo rezultatų, metų veiklos plane nėra išsikeltų tikslų, numatytos tik priemonės, laukiami rezultatai, sėkmės kriterijai pamatuojami, tačiau ne visada aišku, ar gauti kiekybiniai rezultatai padeda įgyvendinti išsikeltus (kurių veiklos plane nėra) mokyklos tikslus ir uždavinius.
* Mokyklos aplinka nėra pritaikyta mokiniams, turintiems negalią dėl judesio ir padėties (įvažiavimas, rampos, keltuvai, praplatintos durys ir kt.), regos (šviesos signalai), klausos (šviesos signalai) sutrikimų.
* Mokiniams, turintiems negalią dėl įvairiapusių raidos, emocijų, elgesio sutrikimų, nėra įrengtų sensorinių ar nusiraminimo kambarių.
* Vidaus erdvės morališkai pasenusios ir iš dalies neatitinka šiuolaikinių reikalavimų. Tačiau mokymosi ir poilsio erdvės progimnazijos bendruomenės pastangomis, tvarkomos naudojant mokyklos savininko, projektų, nuomos lėšas, prašoma tėvų pagal galimybes prisidėti skiriant 1,2 proc. GPM dalį, tačiau jų nepakanka.
* Progimnazija iš projektų ir 1,2 proc. GPM dalies stengiasi atnaujinti mokymo priemones bei technologinę bazę. Atnaujinta progimnazijos aktų salė, psichologo, du logopedų kabinetai. Pasirūpinta priešmokyklinio ugdymo procesui organizuoti skirtomis erdvėmis: įrengtas naujas ir atnaujintas priešmokyklinio ugdymo kabinetai. Suremontuoti visi (9) pradinių klasių kabinetai, įrengta gamtos mokslų laboratorija, STEAM klasė, informacinių technologijų kabinetas, virtuvė ir technologijų kabinetas. Įdiegtas saugus belaidis internetas. Atnaujinti socialinių mokslų ir matematikos kabinetai. Kartu su Alytaus sporto klubu „Dziudo simba“ įrengtas dziudo kabinetas. Panaudojant projekto lėšas, įrengtas fizinio aktyvumo kiemelis. Įrengtos kūrybinė ir laipiojimo sienelės. Europos Sąjungos projektų, mokinio krepšelio ir savivaldybės lėšomis atnaujinta informacinių technologijų bazė: išmanieji ekranai, kompiuteriai, STEAM priemonės, gamtos ir technologinių mokslų priemonės, kurios tikslingai taikomos ugdymo procese. Mokyklos infrastruktūros pokyčiai ir kryptingas aprūpinimas ugdymo(si) priemonėmis orientuotas į mokinių įvairovės ugdymą(si), alternatyvių priemonių prieinamumą visiems mokiniams.
* Progimnazijai lėšų ugdymo planui įgyvendinti užtenka, personalo politika progimnazijoje leidžia užtikrinti tinkamą įtraukiojo ugdymo proceso organizavimą. Turimi pagalbos mokiniui specialistų etatai ir žmogiškieji resursai (2 specialieji pedagogai, 2 socialiniai pedagogai, 2 logopedai, psichologas, visuomenės sveikatos specialistas, 8 mokytojo padėjėjai) padeda užtikrinti kiekvieno mokinio interesus. Šiuo metu mokykla neturi psichologo, prireikus specialisto konsultacijos, kreipiamasi į Alytaus pedagoginę psichologinę tarnybą.
* Ugdymo aplinkos klasės saugios, erdvios, iš dalies funkcionalios, nes ne visose klasėse turimi baldai sudaro galimybę jas greitai pritaikyti skirtingoms veikloms. Remiantis pamokų stebėjimo protokolų duomenimis (žr. priedo 1 lentelę):
* ugdymo aplinkos, kaip stiprusis pamokos aspektas, paminėtas 18 (iš 35) pamokų (51,4 proc.), kaip tobulintinas – 2 pamokose (5,7 proc.);
* dalyje (18 iš 35) pamokų tikslingai ir veiksmingai naudotos informacinių technologijų priemonės (dvilypės terpės projektoriai, išmanieji ekranai) pamokos temai aiškinti, medžiagai įtvirtinti, pateikiamos medžiagos vizualizavimas tenkina mokinių poreikius, mokymosi stilius, lengvina mokymosi medžiagos įsiminimą / išmokimą;
* tinkamas tikslui pasiekti ugdymo priemonių naudojimas stebėtas lietuvių k. ir literatūros 5a kl., matematikos 4b kl., logopedo užsiėmime 1ab kl., sukurta palanki mokymosi aplinka – lietuvių k. ir literatūros 7b kl., lietuvių k. 3a kl., 8b kl. fizinio ugdymo pamokoje panaudotos mokymo priemonės leido diferencijuoti užduočių atlikimą pagal mokinių gebėjimus. 4 kl. neformaliojo vaikų švietimo užsiėmime „Pažink, tyrinėk, atrask“ laboratorinių priemonių panaudojimas sudarė puikias sąlygas kiekvienam mokiniui patirti mokymosi sėkmę.

Apibendrinimas. Mokyklos vizija atitinka mokyklos veiklos perspektyvą ir yra priimtina daugumai progimnazijos bendruomenės narių. Išanalizavus strateginius dokumentus ir po pokalbių su bendruomenės nariais galima teigti, kad progimnazija tikslingai pasirinkusi STEAM ugdymosi kryptį, kuri, tikėtina, padės tinkamai įgyvendinti įtraukiojo ugdymo nuostatas. Sprendimų pagrįstumas, nusimatant mokyklos veiklos kokybės kaitą įtraukiojo ugdymo sampratos link, yra tobulintinas mokyklos veiklos aspektas. Mokyklos veiklos planavimas pagrįstas tarptautiniais, nacionaliniais, regioniniais švietimo stebėsenos duomenimis, tačiau neišnaudojami vidiniai veiklos kokybės įsivertinimo rezultatai, kurie padėtų realiau nusimatyti mokyklos pažangos siekius įtraukties visiems sampratos link. Progimnazijos bendruomenei vertėtų vykdyti veiklos kokybės pokyčių analizę, t. y. analizuoti įsivertinimo poveikį mokiniui, mokytojui ir mokyklos vadovams, siekiant gerinti mokinių pažangą ir pasiekimus. |
| 1.2. Lyderystė, 3 lygis | Lyderystė paveiki.* Mokyklos vadovai, siekdami inovatyvumo, palankaus įtraukiojo ugdymo organizavimo, inicijuoja ir telkia progimnazijos bendruomenę pokyčiams: skatina mokytojus imtis lyderystės ir rašyti STEAM projektus, nusimatyti patrauklias ir inovatyvias veiklas, kurios sudomintų kiekvieną mokinį; planuojant ugdymo(si) ir metodinį darbą, kryptingai bendradarbiauja įvairiais lygmenimis: mokytojas – pagalbos mokiniui specialistas – mokinys – tėvai (globėjai), siekiant kiekvieno mokinio ūgties; kartu su progimnazijos bendruomene ieško būdų ir dalyvauja tarptautiniuose bendradarbiavimo projektuose, kurie padeda tobulinti įtraukiojo ugdymo sampratą.
* Mokyklos vadovai skatina mokytojus organizuojant STEAM veiklas kelti vis aukštesnius tikslus (inžinerinis ugdymas, 2020 m. progimnazija tapo STEAM mokyklų tinklo nare) sudarant mokiniams galimybę mokytis spręsti gyvenimiškas problemas, ugdytis šiuolaikiniam gyvenimui aktualias kompetencijas, patraukliai tyrinėti, eksperimentuoti, patirti mokymosi sėkmę.
* Progimnazijos direktorė, kaip šios srities iniciatorė, kryptingai ir nuosekliai (2020–2022, 2021–2023 metų strateginiuose planuose, 2020, 2021 metų progimnazijos veiklos planuose, 2019, 2020, 2021 metų vadovo veiklos užduotyse) planuoja ir vykdo STEAM nusimatytų tikslų įgyvendinimo, priemonių ir aplinkų pritaikymą: įrengta STEAM klasė, gamtos mokslų laboratorija, naujas informacinių technologijų kabinetas, moderni virtuvė.
* Vadovai, siekdami mokinių asmeninės pažangos, inicijavo mokėjimo mokytis kompetencijos tobulinimą (mokytojų gerosios darbo patirties sklaida, priimti susitarimai ir įsipareigojimai, parengtas bendradarbiavimo su kitomis ugdymo įstaigomis tobulinant mokėjimo mokytis kompetenciją planas, suorganizuotos bendradarbiavimo veiklos tobulinant mokėjimo mokytis kompetenciją), buvo susitelkę į mokinių asmeninių tikslų kėlimo, planavimo ir reflektavimo įgūdžių ugdymą, tačiau vertintojai stebimose pamokose šios kompetencijos apraiškų beveik nepastebėjo.
* Skatinant mokytojų lyderystę bei siekiant didinti pasitikėjimą mokytojais, kaip formaliais lyderiais, progimnazijoje yra sudaromos įvairios mokytojų laikinos ir nuolatinės darbo grupės renginiams, konferencijoms, projektams organizuoti, veiklos dokumentams rengti, veiklos kokybei įsivertinti. Progimnazijos vadovais pasitikima, kaip lyderiais, patarėjais.
* NŠA tyrime teiginiams „*Mokyklos vadovai telkia mokyklos bendruomenę ugdymo pokyčiams“* atsakymams *„Tikrai taip“* pritaria 60 proc., *„Lyg ir taip“* – 23,3 proc.;„*Mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas“* atsakymams *„Tikrai taip“* pritaria 63,3 proc., *„Lyg ir taip“ –* 23,3 proc. apklausoje dalyvavusių mokytojų.
* Progimnazijos vadovai atsakingi, turi tinkamų vadovavimo įgūdžių: gebėjimą inicijuoti, komunikuoti, organizuoti personalo darbą ir mokymą, deleguoti įpareigojimus. Santykiai bendruomenėje grindžiami savitarpio pasitikėjimu ir supratimu.

Apibendrinimas. Progimnazijoje paveikiai skatinama lyderystė ir pripažįstami formalūs lyderiai. Vadovai gerbia mokinius, mokytojus ir kitus mokyklos darbuotojus, laikosi pedagogo etikos, yra tolerantiški. Vadovai savo pavyzdžiu telkia bendruomenę pokyčiams, skatina imtis iššūkių, orientuotų į įtraukiojo ugdymo organizavimą. Įtraukioji lyderystė mokymuisi yra stiprusis mokyklos veiklos aspektas.  |
| 1.3. Mokyklos savivalda, 2 lygis | Progimnazijos savivalda neišskirtinė.* Mokykloje veikia šios savivaldos grupės: progimnazijos taryba, mokytojų taryba, mokytojų metodinė taryba, mokinių taryba.
* Pastebėta, kad savivalda daugiau formali veiklos planavimo klausimais, išskyrus mokytojų metodinę tarybą, kuri teikia rekomendacijų dėl ugdymo plano, siūlo netradicinių dienų veiklų, numato prevencinių programų integraciją.
* Pokalbio metu progimnazijos taryba minėjo, kad pritaria mokyklos direktoriaus pateiktiems pasiūlymams ir / ar suplanuotų veiklų, priemonių įgyvendinimui, lėšų panaudojimui. Jų teigimu, *„direktorė nusprendžia, o mes pritariame“.* Tačiau tarybos nariai (tėvai) teigė, kad progimnazijos mokinių tėvai / globėjai aktyviai dalyvauja neformaliose veiklose, kuriant erdves: apsauginių kaukių siuvimas, suoliukų, atšvaitų dovanojimas, mokyklos vėliavos, simbolio maketavimas, mokinių darbų demonstravimo parodos organizavimas (Alytaus senelių globos namuose).
* Mokinių tarybai leidžiama imtis iniciatyvos organizuojant renginius progimnazijoje (Mokytojų diena, Tolerancijos, draugystės diena, Kareivių diena), pokalbyje su vertintojais mokiniai įvardijo, kad *„dėl mokinių keliamų elgesio, lankomumo, patyčių problemų jie nekviečiami diskutuoti“.*

Apibendrinimas. Veiksmingesnis visų savivaldos institucijų įsitraukimas į progimnazijos veiklos planavimą padėtų mokyklai sėkmingiau priimti sprendimus ir pokyčius, kurie gerintų kasdienį mokyklos gyvenimą.  |
| 1.4. Veikimas kartu, 2 lygis | Veikimas kartu neblogas.* Progimnazijoje stengiamasi sudaryti sąlygas veikti drauge, dalis mokytojų buriasi į profesionalų komandą, siekia aukštesnių individualių ir bendrų rezultatų.
* Mokytojai ir pagalbos mokiniui specialistai tariasi dėl bendrų sprendimų, bendradarbiauja metodinėse, dalykinėse grupėse, VGK posėdžiuose, kurie padeda išsiaiškinti jų, kaip ugdytojų, vaidmenis organizuojant ugdymo procesą, tačiau reglamentuotų bendradarbiavimo susitarimų nėra.
* Progimnazijoje neišskirtinai organizuojamas dalijimasis gerąja savo darbo patirtimi (mokytojai žodžiu sutarę, kad aplankys 2 kolegų pamokas per metus), bendrų susitarimų dėl kolegialaus mokymosi drauge nėra, veiklos numatomos ir planuojamos mėnesio veiklos planuose.
* *„Mokykloje įprasta stebėti kitų kolegų pamokas“* yra santykinai probleminis mokyklos aspektas įtraukiojo ugdymo požiūriu – *„Tikrai taip“* atsakė vos 24,1 proc. apklaustų mokytojų (NŠA tyrimas).
* Vertintojai pažymi, kad mokyklos pateiktoje informacijoje paminėta „Kolegialaus grįžtamojo ryšio tvarka“ (patvirtinta Metodinės tarybos 2018 m. rugpjūčio 30 d. protokolu Nr. MT-4), tačiau mokytojai pokalbio metu to neįvardijo.
* Mokytojai ir pagalbos mokiniui specialistai periodiškai vyksta į kvalifikacijos renginius, refleksija po mokymų dažniausiai vykdoma per „Tamo“ e. dienyną (siunčiami pranešimai, skaidrės), metodinėse grupėse.
* Mokykloje yra numatyta mentorystė, naujai pradėjusiems dirbti mokytojams padedama integruotis į progimnazijos bendruomenę (kuruoja mokytojų metodinės grupės paskirtas asmuo, kuruojanti pavaduotoja).
* Sudaromos sąlygos pedagoginiams darbuotojams dalyvauti pedagoginių studijų ir tęstinių kvalifikacijos tobulinimo programose pagal ES projekto „Tęsk“ vykdomas veiklas.
* Nuotolinio ugdymo organizavimo metu buvo sukurtas uždaras socialinis „Facebook“ puslapis „Panemuniečiai“, kuriame buvo dalijamasi ugdymosi proceso organizavimui naudinga medžiaga. Parengtos atmintinės / rekomendacijos pedagogui dirbant nuotoliniu būdu.
* Dalis progimnazijos darbuotojų ir mokyklos vadovai dėvi uniformas, tokiu būdu solidarizuojasi su mokiniais, dėvinčiais uniformas, tapatinasi su Panemunės progimnazija.

Apibendrinimas. Mokykloje sudaromos sąlygos bendrai mokytojų veiklai. Kolegialus mokymosi potencialas dar neišnaudotas: nėra sisteminio kolegų pamokų stebėjimo, bendrų susitarimų. |
| 1.5.Bendradarbiavimas su tėvais / globėjais, 3 lygis | Bendradarbiavimas su tėvais / globėjais yra geras.Apibendrinus surinktus duomenis, vertintojų išskirtos šios mokyklos ir tėvų bendradarbiavimo formos:* Progimnazijoje yra susitarta dėl bendradarbiavimo su tėvais / globėjais tvarkos, vadovaujamasi „Bendradarbiavimo su mokinių tėvais (globėjais, rūpintojais) ir jų informavimo bei švietimo tvarkos aprašu“ (2018-01-02, V-14). Progimnazijos tarybos nariai (tėvai) įvardijo, jog tėvų informavimo sistema atitinka tėvų poreikius ir specifiką.
* Informavimas apievaikų pažangumą, lankomumą, elgesį pateikiamas įvairiais būdais: e. dienyne „Tamo“, susirašinėjimo grupėse „Messenger“, SMS žinutėmis, telefonu ir kt.
* Du kartus per metus (lapkričio ir vasario mėnesiais) organizuojami tėvų susirinkimai, trišaliai (mokinys – tėvai – mokytojas) pokalbiai, skirti vaiko pažangai aptarti. NŠA tyrimo ataskaitoje tėvai (86,1 proc.) pažymi, jog tai gerina mokymosi rezultatus.
* Kvietimas dalyvauti įvairiuose renginiuose, projektuose pateikiamas kuriant lankstinukus „Būsimiems pirmokams“, „Būsimiems penktokams“, vaizdo siužetus, mokyklos laikraštyje „5 dienos“, internetinėje svetainėje, socialiniuose tinkluose ir kt. 87,8 proc. 5–8 kl. mokinių tėvų NŠA tyrimo ataskaitoje nurodė, jog mokykloje jaučiasi laukiami.
* Teikiama veiksminga švietimo pagalba skirtingų poreikių (specialiųjų, mokymosi sunkumų, elgesio) turinčių vaikų tėvams, VGK teigimu, sukurtas paramos vaikui – mokytojui – tėvams modelis, organizuojami trišaliai pokalbiai.

Tėvų į(si)traukimas į mokyklos gyvenimą, įvairių ugdymosi formų išnaudojimas yra patenkinamas.* Mokyklos dokumentuose fiksuota, kad mokinių tėvai dalyvauja progimnazijos renginiuose, įsitraukia į mokyklos gyvenimą, įvairias šventės, STEAM projektus, veda pamokas, tvarko aplinką ir kt., tačiau kalbantis su mokytojais išaiškėjo, kad įsitraukimo procesas į mokyklos veiklas galėtų būti dar didesnis.
* 2020–2021 mokslo metais, anot vadovų, suorganizuota daugiau nei 25 netradicinės neformalios veiklos, į kurias įsitraukė dalis tėvų: „Pasimatuok penktoko kėdę“, atnaujinto technologijų kabineto atidarymas, šventė „Tau dėkoju“, paskaitos „Fizinio aktyvumo nauda sveikatai“, „Nugaros skausmas. Kaip aš pats sau galiu padėti?“, „Sveika mityba: principai ir taikymas“, STEAM tiriamųjų projektų pristatymai ir kt., Motinos dienos minėjimas. Tėvai padeda organizuoti šventes: Kalėdų, Kaziuko mugę, išleistuvių, atsisveikinimo su mokykla šventę ir kt., prisijungia prie akcijos „Darom“, išvykų, žygių.
* NŠA tyrimo ataskaitos duomenimis, teiginiui *„Dauguma tėvų aktyviai dalyvauja vaiko ugdyme, tariasi, siūlo idėjų“* pritaria 55 proc. pedagogų. Anot progimnazijos vadovų, rudenį tėvų susirinkimuose dalyvauja apie 70 proc. tėvų, pavasarį – 50 proc. Mokyklos ir tėvų partnerystė galėtų būti dar veiksmingesnė, jei mokykla ieškotų įvairesnių bendravimo su tėvais formų (klubų, popiečių, žygių ir pan.) – NŠA tyrimo ataskaitoje tam pritaria 36 proc. pedagogų.

Apibendrinimas. Dauguma tėvų aktyviai dalyvauja savo vaikų ugdyme, tariasi, siūlo idėjų, tačiau tėvų į(si)traukimas į mokyklos gyvenimą galėtų būti dar didesnis. Tėvai pageidautų būti įtraukti į neformalius susitikimus ar užklasines veiklas: klubus, popietes, bendrus žygius ir pan.  |
| 1.6. Mokyklos tinklaveika, 3 lygis | Mokyklos tinklaveika tinkama.Mokykla yra atvira pasauliui, aktyviai dalyvauja veiklose su įvairiais socialiniais partneriais, įsitraukia tiek į trumpalaikius, tiek į ilgalaikius projektus, akcijas.* Tarptautiniu mastu skleidžiama STEAM įtraukiojo ugdymo geroji patirtis, dalyvauta „Erasmus+“ mobilumo, „eTwinning“ projektų „Vanduo, vėjas ir saulė – ekologija smagiai“, „Vanduo kitaip“, „Jaunieji europiečiai – kultūros paveldo puoselėtojai“ susitikimuose, įgyvendinamas projektas „Pick up STEAM!“ ir mokytojų mobilumo projektas „STEAM – kelionės pradžia“.
* Parengtas bendradarbiavimo su kitomis šalies ugdymo įstaigomis tobulinant mokėjimo mokytis kompetenciją planas, suorganizuotos 7 šio bendradarbiavimo veiklos, plėtojama partnerystė su Alytaus Likiškėlių progimnazijos, Vilniaus Antakalnio progimnazijos, Palangos Vlado Jurgučio pagrindinės mokyklos bendruomenėmis.
* Palaikomi socialiniai ryšiai su miesto socialiniais partneriais, įgyvendinant įtraukties visiems sampratą: pedagogine psichologine tarnyba, visuomenės sveikatos biuru, socialinių paslaugų centru, šaulių 1-ąja rinktine, Didžiosios kunigaikštienės Birutės ulonų batalionu, sporto ir rekreacijos centru, Mokinių taryba, Alytaus kolegija, Panemunės seniūnija, sporto klubu „Dziudo simba“, prisijungta prie Panemunės seniūnaitijos vykdyto projekto „Sidabrinio amžiaus spalvos“, organizuotas piešinių konkursas „Mano seneliams“, dalyvauta projekte „Aš kitoks!“ ir kt. NŠA tyrimo ataskaitos duomenimis, 60 proc. pedagogų pritaria, jog vietos / mikrorajono bendruomenė yra aktyvi mokyklos gyvenime.
* Buvusių mokinių sėkmės istorijos pristatytos projekte „Asmenybės“, kuris 2019 m. Lietuvos mokyklų apdovanojimuose Metų projekto nominacijoje užėmė 1-ąją vietą. Buvę mokiniai aktyviai įsitraukia į karjeros savaičių renginius, dalyvauja atnaujintų mokyklos erdvių atidarymuose, rengia muzikos grupių koncertus, keletas jų įsiliejo į progimnazijos pedagogų kolektyvą.
* Informacija apie būsimus ar įvykusius projektus ir veiklas skelbiama mokyklos interneto svetainėje, socialinio tinklo „Facebook“ puslapyje.

Apibendrinimas. Bendradarbiavimas su įvairiais socialiniais partneriais, vizuali informacija internetinėje svetainėje, informatyvūs projektinių veiklų stendai progimnazijos erdvėse, demonstruojami mokinių darbai padeda siekti užsibrėžtų tikslų, tenkina įvairių mokinių poreikius, tačiau rekomenduojama periodiškai vertinti tinklaveikos naudą ir sąnaudas, kuriant tvarią įsivertinimo praktiką organizacijoje. Vertintojų sutarimu, progimnazijos tinklaveika yra stiprusis veiklos aspektas. |
| 1.7. Kompetencija, 2 lygis | Kompetencija vidutiniška.Mokytojai gerbia mokinius ir laikosi pedagogo etikos, išmano savo ugdymosi sritį, tačiau taikyti ugdymo strategijas, kai visi įtraukiami į skirtingas pasiūlytas veiklas, pavyko tik daliai mokytojų.* Mokytojai gerbia mokinius ir laikosi pedagogo etikos, yra tolerantiški ir draugiški. Tai patvirtina NŠA tyrime pateikti mokinių duomenys: 73,8 proc. mokinių teigia, jog mokyklos mokytojai ir kiti darbuotojai yra labai draugiški. Pagarbius santykius išorės vertintojai stebėjo pamokose, pertraukų metu, neformaliojo švietimo veiklose per visą išorinį vertinimą.
* Mokykloje dirba 51 pedagogas, kurių darbo patirtis didelė: 82,3 proc. pedagogų darbo stažas didesnis nei 15 metų. Du mokytojai atestuoti eksperto, 21 pedagogas – mokytojo metodininko, 5 – vyresniojo mokytojo, 1 – mokytojo kvalifikacinėms kategorijoms.
* Visi švietimo pagalbos specialistai (mokykloje nėra psichologo) atestuoti aukštesnei (vyresniojo arba metodininko) kvalifikacinei kategorijai.
* Mokytojai tobulina savo socialinius emocinius, įtraukiojo ugdymo ir kitus gebėjimus. Visi pedagogai yra išklausę specialiosios pedagogikos ir psichologijos kursus, pusė pedagogų dalyvavę bent viename dalykiniame seminare apie įtrauktį.
* Išorinio vertinimo metu 25 (iš 35) stebėtų veiklų mokymas buvo organizuotas tradiciškai, remiantis poveikio paradigma, kuri neskatino aktyvaus kiekvieno mokinio įsitraukimo į mokymosi procesą.
* Pamokų stebėjimo duomenys rodo, kad 27 proc. mokytojų metodininkų ir vyresniųjų mokytojų pamokų ugdymo(si) procesas organizuotas sąveikos ar mokymosi paradigma.
* Apibendrinus stebėtų pamokų vertinimus, galima teigti, kad geriausiai įvertintos mokytojų ekspertų pamokos **–** 2,5; kitų pamokų vertinimo vidurkiai yra tokie: mokytojų metodininkų **–** 2,35, vyresniųjų mokytojų **–** 2,29 ir mokytojų **–** 1,85 (žr. priedo 6 lentelę).

Apibendrinimas. Mokytojai tikslingai tobulina savo kompetencijas dėl kiekvieno mokinio ūgties, tačiau 75 proc. stebėtų pamokų ugdymas buvo organizuotas tradiciškai, vadovaujantis mokymo paradigma. |
| 1.8. Nuolatinis profesinis tobulėjimas, 3 lygis | Nuolatinis profesinis tobulėjimas tinkamas.Daugumos mokytojų tobulėjimas paremtas nuostata kuo geriau atlikti savo darbą ir siekti nuolatinio tobulėjimo: * Mokykloje susitarta dėl kvalifikacijos tobulinimo prioritetų, kurie atliepia progimnazijos strategines kryptis (STEAM, mokėjimo mokytis skaitmeninio raštingumo kompetencijų ugdymą), kvalifikacija organizuojama vadovaujantis parengtu Mokytojų ir pagalbos mokiniui specialistų kvalifikacijos tobulinimo aprašu (2018-06-15, V-268). Mokytojai du kartus per metus teikia kvalifikacijos tobulinimo suvestines vadovams.

Kvalifikacijos tobulinimui vidutiniškai vienam mokytojui 2019 metais teko 53 val., 2020 metais – 74 val., 2021 metų I pusmetį – 65 val. Gero darbo vizija, anot vadovų, aprašyta mokytojo pareigybėse. * Mokytojai siekia profesinio tobulėjimo, plėtodami partnerystę su kitomis mokyklomis: dalyvauta projekto „Geras mokymasis geroje mokykloje“ veiklose“. Kartu su Alytaus Likiškėlių progimnazijos pedagogais vykdyta gerosios patirties sklaida „Rekomendacijos: „Mokymas keltis asmeninius tikslus ir jų įsivertinimas. Refleksija pamokoje“. Dalyvauta konferencijoje „Mokyklos mokymosi dešimtmetis: link savivaldaus mokymosi“, organizuotoje Prienų rajono Išlaužo pagrindinėje mokykloje. Tobulinant mokėjimo mokytis kompetenciją, progimnazija dalyvavo Alytaus mieste įgyvendinamame pokyčio projekte „Partnerysčių kūrimas ir stiprinimas mokinių mokymosi sėkmei“ (pagal projektą „Lyderių laikas 3“). Dvi lietuvių kalbos mokytojos ekspertės, bendradarbiaudamos su leidykla „Šviesa“ parengė lietuvių kalbos ir literatūros vadovėlius ir mokomąsias priemones. Stiprindami įtraukiojo ugdymo gebėjimus, keletas mokytojų, pagalbos mokiniui specialistų, vadovai dalyvavo konferencijoje „Įtraukiojo ugdymo link“, „Mes tai galime: mokykla visiems“ ir kt. Mokyklos komanda dalyvauja Bendrųjų atnaujintų programų išbandyme.
* Siekdamos atnaujinti žinias, įgūdžius ar įgyti naują kvalifikaciją bei kompetencijas, šešios mokytojos yra baigusios „Tęsk“, „Lyderių laiko“, universitetų perkvalifikavimo studijas. Septynios pradinių klasių mokytojos tobulina informacinio raštingumo kompetencijas, dalyvaudamos ilgalaikėje programavimo mokymosi programoje „Vedliai“.
* Mokytojų veiklos įsivertinimas vykdomas kasmet, metų veiklos ataskaitas individualiai aptariant su mokyklos vadovais. Mokytojų veiklos įsivertinimo turinys orientuotas į praėjusių metų uždavinių įvykdymą, įvykdytas veiklas (ugdomoji veikla, dalyvavimas olimpiadose, konkursuose, varžybose, išvykose, gerosios patirties sklaida, dalyvavimas darbo grupėse, organizuoti projektai, renginiai, dalyvavimas kvalifikacijos tobulinimo renginiuose), asmeninio tobulėjimo tikslus, veiklas ir rezultatus kitiems mokslo metams. Susitariama dėl veiklų bendruomenei. Vertėtų kvalifikacijos tobulinimą sieti su kiekvieno mokinio individualios pažangos augimu, pamokos kokybės gerinimu.

Apibendrinimas. Mokytojai naudojasi įvairiomis asmeninio tobulėjimo formomis, tačiau mokytojų įsivertinimas nepakankamai siejamas su pamokos kokybės įsivertinimu, kiekvieno mokinio individualia pažanga, mokyklos rezultatais. |
| ***Stiprieji vertinamos srities veiklos aspektai***  | * Įtraukioji lyderystė mokymuisi, siekiant palankaus įtraukiojo ugdymo organizavimo, telkiant ir inicijuojant mokyklos bendruomenę pokyčiams, inovacijoms.
* Įtrauktį paremianti tinklaveika, skleidžiant edukacinius mokyklos įtraukiojo ugdymo sprendimus vietos, miesto, šalies, tarptautinėms bendruomenėms.
 |
| ***Tobulintini vertinamos srities veiklos aspektai***  | * Sprendimų pagrįstumas, nusimatant mokyklos veiklos kokybės kaitą įtraukiojo ugdymo sampratos link. Progimnazijoje vykdomas veiklos kokybės įsivertinimas, tačiau analizuodami veiklos ir ugdymo proceso planavimo dokumentus vertintojai nerado įsivertinimo išvadų ir rekomendacijų, kurios padėtų nusimatyti pamatuojamus kokybės augimą apibrėžiančius rodiklius, kurie rodytų įdėtą indėlį (pasiekimą) ir atsižvelgiant į tai kelti naujus tikslus įgyvendinant įtraukųjį ugdymą.
 |
| ***Vertinamos srities rekomendacijos*** | * Rengiant veiklos planų projektus, pasitelkti į pagalbą tėvus / globėjus, nes toks bendradarbiavimas padėtų kurti įvairiapusę įtraukios kultūros lyderystę, kuri skatintų visus bendruomenės narius prisiimti atsakomybę už mokyklos pasiekimus ir rezultatus.
* Mokytojams priimti bendrus susitarimus dėl kolegialaus mokymosi, kurie padėtų sėkmingai organizuoti kiekvieno mokinio ugdymą(si), gerintų dalykines ir bendrąsias kompetencijas.
* Į mokytojų, pagalbos mokiniui specialistų metinį įsivertinimą įtraukti pamokų kokybės įsivertinimą, tobulintinų pamokos aspektų ateinantiems mokslo metams nusimatymą.
* Mokytojų, pagalbos mokiniui specialistų kompetencijai tobulinti ieškoti ne tik mokymų iš išorės, bet ir aptarti tai metinių pokalbių metu – identifikavus atskirų pamokos aspektų mokytojus, kurie diegtų kolegialaus mokymosi praktiką.
* Progimnazijos savininkei – Alytaus miesto savivaldybei – ieškoti galimybių pritaikyti mokyklos pastatą neįgaliesiems, kad būtų pašalinti barjerai, trukdantys organizuoti ugdymą visiems mokiniams.
 |

1. **Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas, *apibendrinimas* |
| 2.1. Ugdymo(si) planavimas, 2 lygis | Ugdymo(si) planavimas neišskirtinis.Keliamas ugdymo tikslas nesukuria pakankamai galimybių kiekvienam mokiniui jo siekti sau patogiu būdu, keliant optimalius iššūkius, motyvuojant. * Pamokos aspektas „Tinkamas uždavinio formulavimas“ vertintojų fiksuotas dalyje 12 (34,2 proc.) pamokų. Čia uždavinys yra aptariamas, mokiniai aiškiai žino laukiamą asmeninį rezultatą, ir tai stiprino mokinių savivoką ir motyvaciją siekti geresnių mokymosi rezultatų. NŠA tyrimo duomenimis, 91 proc. tėvų pritaria teiginiui, jog mano vaikas žino, kokius tikslus jis turi pasiekti mokydamasis, tačiau vertintojų stebėtose pamokose tinkamai suformuluotas, pamatuojamas, su aiškiu vertinimo kriterijumi uždavinys kaip stiprusis aspektas išskirtas 2 (5,7 proc.), kaip tobulintinas – 9 (25,7 proc.) stebėtose pamokose.
* Mokyklos ugdymo plane ugdymo turinys formuojamas ir ugdymo procesas organizuojamas atsižvelgiant į bendrųjų ugdymo planų (toliau – BUP) rekomendacijas, į mokyklos kontekstą – iš dalies: valandos, skirtos mokinių ugdymosi poreikiams tenkinti, orientuotos į STEAM įgyvendinimą (matematikos, informacinių technologijų, gamtos mokslų moduliai). Pasigendama aiškesnių susitarimų dėl ugdymo turinio diferencijavimo ir individualizavimo, pagalbos teikimo, išnaudojant ugdymo poreikiams tenkinti skirtas valandas (ilgalaikės konsultacijos skirtos tik lietuvių ir rusų k.).
* Metodinėje taryboje susitarta dėl ilgalaikių teminių planų struktūros, tačiau nepakankamai skiriama dėmesio mokinių pažinimui, ugdymo turinio planavimui atsižvelgiant į mokinių pasiekimus (NMPP, metinės pažangos ir kt.).

Mokinių įvairovės pažinimas, galimų kliūčių numatymas, aplinkos be kliūčių modeliavimas yra vidutiniškas. * Mokinių įvairovei pažinti yra atliekami mokinių mokymosi stilių (atlikta prieš keletą metų), adaptacijos, mikroklimato, patyčių tyrimai, tačiau stebėtose pamokose tyrimų rezultatais nepakankamai pasinaudota galimoms kliūtims numatyti, aplinkai be kliūčių modeliuoti. Apibendrinus vertintojų stebėtų pamokų protokolų duomenis, paaiškėjo, kad „Vadovavimo kiekvieno mokinio ugdymuisi“ vertinimo vidurkis yra 2,33, dažniausias vertinimas (moda) – 2 (žr. priedo 2 lentelę), kaip stiprusis aspektas paminėtas 31,43 proc., kaip tobulintinas – 48,53 proc. pamokų.
* 13 iš 35 stebėtų pamokų mokytojai sudarė sąlygas suprasti naują medžiagą ir tinkamai ugdė kiekvieno mokinio gebėjimus, tikslingai konsultavo, padėjo silpnesniems, sudarė galimybes lanksčiai veikti, siekti pažangos, teikė grįžtamąjį ryšį.

Pastoliavimas, t. y. ugdymo planavimo būdas, kurio metu numatomi edukaciniai sprendimai, padedantys mokiniams išvengti mokymosi kliūčių, progimnazijoje neišskirtinis, ir yra tobulintinas mokyklos veiklos aspektas. * Mokytojai ir švietimo pagalbos specialistai, kalbėdamiesi su vertintojais, teigė, jog pamokų veiklos ir siektini rezultatai planuojami atsižvelgiant į mokinių įvairovės pažinimą, tačiau 70 proc. vertintojų stebėtų pamokų mokytojai dirbo vienodai, nebuvo numatyti edukaciniai sprendimai (skirtingi metodai, priemonės, aplinkos), padedantys mokiniams išvengti mokymosi kliūčių ir užtikrinantys visų mokinių mokymosi sėkmę. 75 proc. pamokų vyravo tradicinė (poveikio) paradigma. Vienodos užduotys visiems klasės mokiniams buvo skiriamos 25 stebėtose pamokose, t. y. jose ugdymo turinys nebuvo siejamas su individualiais mokinių gebėjimais, mokymosi tempu, pažangos lygiu, mokymosi stiliumi.
* NŠA tyrimo duomenimis, tik 14 proc. 5–8 klasių mokinių pritaria, jog „Mokytojai man dažnai leidžia pasirinkti, kokias užduotis atlikti“, 34 proc. „Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)“.
* Tinkamas pastoliavimas mokiniui (galimybė dirbti su kitu, pagalbos grupės, kito mokymosi būdo pasiūlymas ir kt.) ugdymo procese kaip stiprusis pamokos aspektas vertintojų išskirtas 8 kartus, ugdymą modeliuojant sąveikos ir mokymosi paradigma. NŠA tyrimo duomenimis, 29 proc. pedagogų pritaria, jog mokykla yra sukūrusi mokinių pagalbos vieno kitam sistemą.

Progimnazijoje suplanuotos STEAM, neformaliojo švietimo veiklos derančios, vienos kitas papildančios, padedančios siekti išsikeltų tikslų, dauguma užtikrinančios visų mokinių įtrauktį. Tai stiprusis mokyklos veiklos aspektas. * 5–8 klasių mokiniams siūloma 11 pasirenkamųjų su STEAM veiklomis susijusių informacinių technologijų, matematikos bei gamtos mokslų modulių. Yra parengtas STEAM veiksmų planas, orientuotas į STEAM projektų, integruotų veiklų, netradicinių edukacinių susitikimų, karjeros planavimo, neformalaus švietimo organizavimą. 4, 8 klasių mokiniai rengia inžinerinius projektus, kuriuos praeitais mokslo metais 4 klasių mokiniai pristatė Jaunųjų tyrėjų konferencijoje, kurioje galėjo dalyvauti visų klasių mokiniai.
* Vertinimo metu laisvalaikio erdvėse demonstruoti mokinių projektai: „Tiltas savo rankomis“, „Vaikų pramogų parko Alytaus vizija“ ir kt. Mokytojų teigimu, projektus gali rengti įvairių gebėjimų mokiniai, tai nėra vien gabiųjų mokinių ugdymo forma. Anot pavaduotojos ugdymui, šiais mokslo metais STEAM veiksmų plane numatyta rengti per 25 projektinius darbus.
* Neformaliojo švietimo veikloms išnaudojamos visos ugdymo plane skirtos valandos, programas mokiniai renkasi laisvai, anot mokinių tarybos, tenkinami mokinių poreikiai. NŠA tyrimo duomenimis, 78 proc. tėvų pritaria teiginiui „Mūsų mokykloje yra didelė būrelių / neformalaus ugdymo veiklų pasiūla“. 64 proc. visų specialiųjų ugdymosi poreikių turinčių mokinių, vaiko gerovės komisijos teigimu, įtraukiami į neformaliojo švietimo veiklas. NŠA tyrime 68 proc. pedagogų pritaria, jog mokykla kuria dalyvavimą skatinančią pagalbą SUP turintiems mokiniams. Anot vadovų, mokinių poreikiai tiriami pokalbių metu, per e. dienyną „Tamo“, tačiau vertėtų sustiprinti veiklų įsivertinimo kultūrą progimnazijoje.

Švietimo pagalbos specialistai ir mokytojo padėjėjai nepakankamai bendradarbiauja su mokytojais, modeliuojant veiksmingiausius mokymosi būdus ir teikiant pagalbą šeimai:* Mokykloje sukurtas švietimo pagalbos specialistų ir pedagogų bendradarbiavimo modelis organizuojant tikslines veiklas skirtingų poreikių turintiems mokiniams, veikia vaiko gerovės komisija, suburta pagalbos specialistų komanda: socialinis pedagogas (1,5 etato), specialusis pedagogas (2 etatai), logopedas (1,5 etato), mokytojo padėjėjas (5 etatai). Kadangi nėra psichologo, todėl psichologinę pagalbą teikia kiti pagalbos specialistai arba kreipiamasi į socialinius partnerius – Alytaus miesto pedagoginę psichologinę tarnybą.
* VGK posėdžių protokoluose aptariamas visapusiškos vaiko gerovės siekis, prevencinių programų įgyvendinimas, bendruomenės švietimo ir bendradarbiavimo formos, specialiųjų ugdymosi poreikių (toliau – SUP) turinčių mokinių įvertinimai ir kt., tačiau per mažai dėmesio skiriama SUP turinčių mokinių mokymosi pasiekimų analizei, mokymosi pažangai fiksuoti. VGK teigimu, mokytojo padėjėjai padeda ugdyti mokinių savarankiškumą, lygiaverčiai dalyvauti ugdymo procese, tačiau stebėtose pamokose nepakankamai gerai išnaudojama mokytojo padėjėjų pagalba sėkmingam mokinio įsitraukimui. Vertintojams teko stebėti 5 specialiojo pedagogo, logopedo vedamus užsiėmimus – jų vertinimo vidurkis – 2,3. NŠA tyrimo duomenimis, 54 proc. tėvų pritaria teiginiui, jog „Specialistų (specialiojo pedagogo, logopedo, psichologo) pagalba mano vaikui labai veiksminga“.

Mokykloje aiškiai susitarta dėl paramos ar pagalbos teikimo mokiniams ir šeimoms tvarkos. Tai stiprusis mokyklos veiklos aspektas. * Mokiniams pagalba yra teikiama planingai, turintiesiems kalbėjimo ir kalbos sutrikimų sudarytos grupinės, pogrupinės logopedinių pratybų programos, atsižvelgiant į esamus sutrikimus. Pagalbos specialistai yra pasirengę darbo su SUP turinčiais vaikais tvarkaraščius (logopedinės pratybos, specialiojo ugdymo pamokos). Pagalbos specialistų metodinė grupė, VGK, pagalbos specialistai rengia mokslo metų planus, užtikrinamas mokinio asmens duomenų ir asmeninės informacijos konfidencialumas. VGK teigimu, mokykloje pakanka specialiojo pedagogo ir mokytojo padėjėjų etatų, jog būtų teikiama veiksminga pagalba SUP turintiems mokiniams.
* Socialinis pedagogas konsultuoja mokytojus, mokinius, jų tėvus patyčių, elgesio prevencijos, socialinių įgūdžių ugdymo klausimais, rengia išsamią, duomenimis grįstą lankomumo stebėseną. NŠA tyrimo 5–8 klasių mokinių duomenimis, 75 proc. mokinių pritaria, jog „Mokykla ieško mokyklos nelankymo priežasčių ir jas šalina“. Išorės vertinimo metu pamokose dalyvavo 89 proc. 1–8 klasių mokinių, fiksuoti 2 vėlavimai į pamokas.
* Specialusis pedagogas, logopedas bendradarbiauja su mokytojais, kitais švietimo pagalbos specialistais, tėvais specialiojo ugdymo klausimais, supažindina mokytojus su pedagoginės psichologinės tarnybos pateiktomis išvadomis dėl mokinių ugdymo(si), metodų, būdų, užduočių ir priemonių parinkimo pamokoje. NŠA tyrimo duomenimis, 92 proc. tėvų pritaria, jog „Mokykloje užtikrinama dalyvavimą skatinant pagalba SUP mokiniams“, 93 proc. teigia, jog „Mokykloje veikia pozityvaus elgesio skatinimo sistema“. 66,7 proc. 5–8 kl. mokinių pritaria, kad jiems „Lengviau mokytis, kai tam tikrose pamokose padeda specialusis pedagogas“.
* Teikdama pagalbą progimnazija bendradarbiauja su Alytaus miesto savivaldybės administracijos Švietimo ir sporto skyriumi, tarpinstitucinio bendradarbiavimo koordinatore, pedagogine psichologine tarnyba, vyriausiuoju policijos komisariatu, visuomenės sveikatos biuru, socialinių paslaugų centru ir kt. išorės partneriais.

Apibendrinimas. Mokykla yra susitarusi dėl ugdymo(si) tikslų, siekiant kiekvieno mokinio asmeninės pažangos, turi didelį švietimo pagalbos specialistų potencialą, ieško edukacinių sprendimų, įgyvendinant įtraukties visiems sampratą, tačiau ugdymo procese taikomų tikslingų mokinių pergrupavimo pagal jų mokymosi poreikius (tempą, mokymosi stilių, pasiekimus, ugdymo aspektus, interesus) būdų naudojimas nesistemingas, todėl nesudaromos palankios sąlygos visiems mokiniams aktyviai ir laisvai veikti, bendradarbiauti, mokytis vieniems iš kitų ir su kitais kartu vertinti savo mokymąsi, dažniau patirti mokymosi džiaugsmą ir sėkmę.  |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Įgalinantis vadovavimas mokymuisi ir mokinių mokymosi patirtys yra vidutiniškas, neužtikrinamos galimybės mokiniams rinktis.* Apibendrintų stebėtų pamokų protokolų duomenimis, matyti, kad pamokos komponento „Mokymosi patirtys“ vertinimo vidurkis yra 2,39, dažniausias vertinimas (moda) – 2 (žr. priedo 3 lentelę).
* Daugumoje (75 proc.) pamokų mokytojai stebėjo mokinių veiklą, konsultavo, klausinėjo juos žodžiu, dažniausiai taikė frontalią apklausą ar pokalbį.
* Mokinių gebėjimas bendradarbiauti mokantis (teikti ar gauti pagalbą, dalytis mokymosi patirtimis, siekti bendro rezultato bendradarbiaujant poromis) – fiksuotas 25 proc. stebėtų pamokų – mokytojas ugdymo procesą organizavo pagal sąveikos ar mokymosi paradigmas.
* 5–8 kl. mokinių nuomone, teiginiui „Mokytojai mus dažnai skirsto dirbti porose, grupėse“ pritaria 44 proc. mokinių. „Man draugai padeda, kai susiduriu su sunkumais“ – 68 proc. mokinių. „Mokytojas skiria namų darbus daryti kartu su klasės draugu / drauge“ – 11 proc. mokinių.
* Specialiųjų ugdymosi poreikių turintiems mokiniams, ugdomiems pagal pritaikytą arba individualizuotą programą, suprasti naują medžiagą, atlikti užduotis padeda mokytojas, klasėje dirbantis mokytojo padėjėjas, mokiniai pamokose įtraukiami į bendras veiklas. NŠA tyrimo teiginiui „Mūsų mokykloje specialusis pedagogas pagalbą mokiniams dažniausiai teikia savo kabinete“ pritaria 79 proc. mokytojų.
* Išorės vertintojų stebėtose pamokose pamokos aspektas „Sąlygų supratimui ir giliam mokymuisi sudarymas mokymosi medžiagą pateikiant skirtingais būdais“ kaip stiprusis veiklos aspektas išskirtas 6 stebėtose pamokose. 54 proc. pamokų naujos medžiagos supratimui dažniausiai buvo naudojamas mokytojo aiškinimas, pokalbis, demonstravimas naudojant IKT (mokymosi medžiagai perteikti, informacijai vizualizuoti) ir kt. iš dalies skatino visų mokinių įsitraukimą.
* Sąlygos visiems ir kiekvienam mokiniui pademonstruoti žinojimą, įgūdžius, gebėjimus fiksuotos 43 proc. stebėtų pamokų. NŠA tyrimo duomenimis, 57 proc. pedagogų pritaria, jog projektiniai, kūrybiniai, eksperimentiniai mokinių darbai – įprasta mokinių mokymosi veikla.

Progimnazijoje pagarbūs mokytojų ir mokinių, mokinių tarpusavio santykiai turi įtakos kuriant ir palaikant įtraukios kultūros nuostatas. Tai stiprusis mokyklos veiklos aspektas.* Progimnazija nuo 2009 m. yra „Olweus“ vardo mokykla. Pagal šią programą vadovaujamasi Mokyklos taisyklėmis prieš patyčias, 2 kartus per mėnesį organizuojamos „Olweus“ patyčių prevencijos programos kokybės užtikrinimo sistemos (OPKUS) klasių valandėlės, darbuotojai, susibūrę į mokymosi ir supervizijų grupes, rengia susirinkimus ir kt. 2021 m. audito buvo patvirtinta, kad mokykla laikosi visų „Olweus“ programos standarto ir programos kokybės užtikrinimo sistemos reikalavimų. Mokiniai klasėse yra sukūrę pageidaujamo elgesio taisykles. NŠA tyrimo duomenimis, teiginiui „Mūsų mokykloje vykdoma patyčių prevencija yra aktyvi“ pritaria 81 proc. pedagogų, 94 proc. tėvų. Progimnazijoje įdiegta „Patyčių dėžutė“.
* Pradinėse klasėse įgyvendinama programa „Antras žingsnis“, padedanti mažinti agresyvų vaikų elgesį, mokanti tinkamai reikšti jausmus ir spręsti konfliktus, suprasti savo elgesio pasekmes. 2021–2022 mokslo metais keturios klasės (1b, 2b, 3c ir 4a) pradėjo vykdyti 3Q programą, kuri apima fizinę, psichinę ir socialinę sveikatą. Į klasių valandėles, neformaliojo švietimo veiklas ir mokomuosius dalykus integruojamos BUP numatytos prevencinės programos.
* Vertintojų stebėtose pamokose įtraukios kultūros kūrimas (geri mokinių tarpusavio santykiai, mokytojo ir mokinių tarpusavio santykiai, mokinių pagalba vienas kitam) dažnai fiksuoti pamokų stebėjimo protokoluose. Tai kaip stiprusis veiklos aspektas išskirta 11 kartų. NŠA tyrimo duomenimis, 91 proc. tėvų išskiria pagarbų bendradarbiavimą tarp mokinių ir mokytojų. Pagarbų bendravimą ir priėmimą akcentuoja 83 proc. pedagogų, kurių nuomone, mokykloje yra atsižvelgiama į visų mokinių nuomonę ir siūlomas idėjas.
* Laisvalaikio erdvėse veikia pastovios mokinių darbų ekspozicijos. Taip pat demonstruojami STEAM projektiniai kūrybiniai darbai, išorės vertinimo metu vyko tolerancijos savaitės renginiai.
* Bendradarbiaujant su mokinių taryba, tėvais, organizuojami tradiciniai renginiai: festivalis „Panemunės gaida“, Talentų šventė, Draugo diena, šventė „Tau dėkoju“, gamtamokslinis Vytauto Nedzinsko žinių konkursas, taip kuriant tvarius partneryste paremtus santykius.

Apibendrinimas. Vadovavimas mokymuisi ir mokinių patirtys yra patenkinamas. Pamokose naujai medžiagai suprasti dažniausiai buvo naudojamas mokytojo aiškinimas, pokalbis, demonstravimas taikant IKT, dalyje pamokų mokomoji medžiaga sieta su gyvenimo patirtimi ir taip įprasmintas ugdymo(si) turinys, ugdytos bendrosios ir dalykinės kompetencijos, tačiau pamokose vyraujanti mokymo paradigma nesuteikia maksimalių galimybių visiems mokiniams aktyviai įsitraukti į ugdymo procesą, pagal jų poreikius ir gebėjimus įgyti žinių, mokėjimų ir įgūdžių, ne visada padeda formuotis aukštesniems mokinių siekiams, motyvuoja tobulėti ir augti, skatina smalsumą ir pažinimo džiaugsmą. Įtraukios kultūros kūrimas ugdo bendruomenės narių abipusį pasitikėjimą, pagarbą ir toleranciją mokinių įvairovei bei stiprina įtraukiojo ugdymo nuostatas.  |
| 2.3. Vertinimas ugdant ir rezultatai, 2 lygis | Pasiekimų vertinimas, atsižvelgiant į mokinių įvairovę, neblogas. * Vertindami mokinių pasiekimus ir pažangą, mokytojai vadovaujasi progimnazijoje priimta vertinimo tvarka, patvirtinta Alytaus Panemunės progimnazijos direktoriaus 2020-06-01 įsakymu Nr. V-106, kurioje numatyti mokinių asmeninės pažangos stebėjimo, fiksavimo, įsivertinimo (asmeninės pažangos įsivertinimo lapai, įsivertinimo lentelės, voratinkliai ir kt.), tėvų informavimo formos ir būdai. Išanalizavus ilgalaikius dalykų planus, nustatyta, kad mokykloje nepakankamai susitarta dėl vertinimo ir įsivertinimo strategijų, vertinimas planuojamas formaliai (aprašomuoju būdu), į mokinių pasiekimus ir daromą pažangą neatsižvelgiama (planai koreguojami nesistemingai).
* Stebėdama ir įsivertindama savo pažangą mokykla analizuoja NMPP, pažangos ir lankomumo ataskaitas, pusmečiui ir metams pasibaigus, parengiamos mokinių mokymosi suvestinės, lyginama mokinių pažanga pagal klasių, dalykų vidurkius, fiksuojamas pokytis. Pagal mokymosi pasiekimų lygius (aukštesnysis, pagrindinis, patenkinamas, nepatenkinamas) mokinių pasiekimai ir pažanga nėra analizuojami. NŠA tyrimo duomenimis, 81 proc. pedagogų pritaria, jog mokykloje yra vienoda kiekvieno mokinio individualios pažangos vertinimo sistema.
* Mokinio, kuriam rekomenduota mokytis pagal pritaikytą bendrąją programą, apibendrinamasis vertinimas atliekamas pusmečio pabaigoje, įvertinant mokinio padarytą pažangą, orientuojantis į bendrojoje programoje aprašytus mokinių pasiekimų lygių požymius. Mokinių, mokomų pagal individualizuotas programas, pasiekimai vertinami pagal individualizuotoje programoje numatytus pasiekimus po pusmečio. Analizuojant VGK protokolus, darytina išvada, jog skiriama nepakankamai dėmesio specialiųjų ugdymosi poreikių turinčių mokinių pasiekimų ir pažangos analizei, teikiamoms rekomendacijoms mokytojams dėl tolesnio šių mokinių ugdymo.
* Pamokose atliktoms užduotims, veikloms vertinti dažnai stigo aiškių, konkrečių kriterijų, skirtų patikrinti, įvertinti ar įsivertinti kiekvieno mokinio išmokimą pamokoje. Vertinimo kriterijų aiškumas pamokoje kaip stiprusis pamokos aspektas paminėtas 2 (5,7 proc.) pamokose, kaip tobulintinas – 8 (22,8 proc.) pamokose. Apibendrinus vertintojų stebėtų pamokų protokolų duomenis, paaiškėjo, kad pamokos komponento „Vertinimas ugdant“ vertinimo vidurkis yra 2,21. Dažniausias vertinimas (moda) – 2 (žr. priedo 4 lentelę). NŠA tyrimo duomenimis, 82 proc. 5–8 kl. mokinių teigia, kad mokytojas visada pasako, kaip bus vertinamos užduotys.
* 11 iš 35 stebėtų pamokų mokiniams buvo sudaromos tinkamos sąlygos įsivertinti, įsivertinant buvo orientuojamasi į veiklos poveikį kiekvieno mokinio rezultatams. Tinkamas dėmesys abipusiam grįžtamajam ryšiui (dialogui) padeda mokytojui pasirinkti tinkamesnes mokymo(si) strategijas, likviduoti mokymosi spragas ir vadovauti mokinių mokymuisi. Pažangą skatinantis grįžtamasis ryšys kaip stiprusis pamokos veiklos aspektas užfiksuotas 5 (iš 35) pamokose. NŠA tyrimo teiginiui „Mokytojų taikomi vertinimo būdai padeda vaikui suprasti savo sunkumus ir siekti geresnių rezultatų“ pritaria 68,3 proc. tėvų.
* Pažangą skatinantis grįžtamasis ryšys 10 (28,6 proc.) stebėtų pamokų užtikrino, kad mokiniai siekė optimalios asmeninės sėkmės, informacija apie mokymąsi buvo teikiama laiku, informatyvi, asmeniška, skatinanti kiekvieną mokinį siekti asmeninės pažangos. NŠA tyrimo duomenimis, 56 proc. 5–8 kl. mokinių teigia, kad mokytojo pateikti atliktų užduočių komentarai aiškūs ir suprantami.
* Mokytojai 9 (25,7 proc.) pamokose veiksmingai taikė savęs vertinimo strategijas (spalvos, pliusai, įsivertinimo lentelės, vienas kito vertinimas ir kt.), vyravo mokymosi motyvaciją skatinantis formuojamasis vertinimas, ugdomi reflektavimo gebėjimai.

Mokykloje ugdymo(si) rezultatai siejami ne tik su akademiniais pasiekimais, bet ir su asmenybės brandos aspektais. Tai tobulintinas mokyklos veiklos aspektas. * Beveik visų mokinių akademiniai pasiekimai atitinka Bendrųjų programų reikalavimus. 2020–2021 m. m. II pusmečio ir metinio mokinių pažangumas siekia 100 proc. Bendras 5–8 klasių mokinių mokymosi I pusmečio vidurkis – 8,07, II pusmečio – 8,21. 4, 8 klasių mokinių e-NMPP pasiekimai šiek tiek žemesni už šalies ir savivaldybės vidurkį: 4 kl. 2021 m. e-NMPP matematikos taškų vidurkis – 22,5, skaitymo – 20,4. 8 kl. e-NMPP matematikos taškų vidurkis – 29,2 skaitymo – 26,7.
* 2019–2020 m. m. 120 Panemunės progimnazijos mokinių, dalyvaudami 23 olimpiadose, konkursuose ir varžybose (8 akademinėse, 8 sporto ir 7 menų), iškovojo 27 prizines vietas mieste ir šalyje. Pastaraisiais metais Panemunės progimnazijos mokiniai ir mokytojai Alytaus miesto vardą garsino šiuose konkursuose: informatikos ir informacinio mąstymo konkurse „Bebras“ – I vieta Lietuvoje, Dzūkijos regiono dr. J. P. Kazicko moksleivių informacinių technologijų ir programavimo konkurse – I vieta regione, geografijos olimpiadoje „Mano gaublys“ atskirose klasių grupėse – I–III vietos, VII Lietuvos mokinių muzikos olimpiadoje – III vieta, respublikiniame jaunųjų atlikėjų harmonizuotų lietuvių liaudies dainų *a‘cappella* festivalyje-konkurse „Oi žiba žiburėlis“ 2020 m. – I vieta, 2021 m. – III vieta.
* Progimnazijoje puoselėjamas tautiškumas: tautinių šokių ansamblis „Uldukas“, jaunučių choras, jaunių choras „Aušra“ – kolektyvai, puoselėjantys liaudies kultūrą, atstovauja mokyklai miesto, šalies ir tarptautiniuose konkursuose, festivaliuose.
* Specialiųjų ugdymosi poreikių turintys mokiniai, anot VGK, dalyvauja bendruose miesto, respublikos renginiuose, viktorinose, įtraukiami į meno, sporto kolektyvų veiklas, nors, analizuojant pasiekimų suvestines, akademinėje veikloje daugiausia dalyvauja pradinių klasių specialiųjų ugdymosi poreikių turintys mokiniai.
* Vertintojai, stebėdami pamokas, užfiksavo, kad pamokos komponentas „Kiekvieno mokinio pažanga ir pasiekimai“ yra vertinamas 2,03 (žr. priedo 5 lentelę), dažniausias vertinimas (moda) – 2.
* Išanalizavus stebėtų pamokų duomenis, matyti, kad daugumoje (25; 71,4 proc.) stebėtų pamokų fiksuotas nepakankamas, 8 (22,8 proc.) pamokose – geras ir labai geras mokinių asmeninės pažangos matavimas, fiksavimas, išmokimo tikrinimas (grįžimas prie uždavinio, aiškūs vertinimo kriterijai), apibendrinimas ir refleksija. Kiekvieno mokinio pažanga ir pasiekimai kaip stiprusis pamokos aspektas minėtas 1,90 proc., kaip tobulintinas – 22,06 proc. pamokų.
* Pamokos aspektas „Sugrįžtama prie mokymosi uždavinio, aptariamas pasiektas rezultatas“ vertintojų fiksuotas 6 (17,1 proc.) pamokose.

Apibendrinimas. Mokykloje „Vertinimas ugdant ir rezultatai“ neišskirtiniai. Daugumoje pamokų mokytojai, formuluodami pamokos uždavinį, nenumatė aiškių į(si)vertinimo kriterijų arba jų neaptarė su mokiniais, todėl pamokos pabaigoje nefiksuotas veiksmingas kiekvieno mokinio ar grupės pažangą atskleidžiantis bei skatinantis grįžtamasis ryšys ir nesudarytos tinkamos sąlygos pasimatuoti individualią pažangą, numatyti tolesnius mokymosi žingsnius.  |
| ***Stiprieji vertinamos srities veiklos aspektai***  | * Planavimo lankstumas ir nuoseklumas įgyvendinant STEAM ir neformaliojo švietimo programas. Progimnazijoje suplanuotos STEAM, neformaliojo švietimo veiklos derančios, vienos kitas papildančios, padedančios siekti išsikeltų tikslų, dauguma užtikrinančios visų mokinių įtrauktį.
* Pagalba mokiniui ir šeimai, teikiant paramą bei užtikrinant mokyklos bendruomenės poreikius. Aiškūs susitarimai dėl paramos ir pagalbos teikimo šeimai, specialiojo pedagogo, logopedo bendradarbiavimas su mokytojais ir tėvais, socialinio pedagogo taikomi saugios aplinkos kūrimo metodai kuria sąlygas tiek tėvams, tiek mokiniams sėkmingai dalyvauti ugdymo(si) procese.
* Įtraukios kultūros kūrimas. Prevencinių programų įvairovė, mokinių tarybos, mokytojų inicijuojami projektai, pozityvios kultūros taisyklės pamokose ugdo bendruomenės narių abipusį pasitikėjimą, pagarbą ir toleranciją mokinių įvairovei bei stiprina įtraukiojo ugdymo nuostatas.
 |
| ***Tobulintini vertinamos srities veiklos aspektai***  | * Skirtingų metodų, priemonių, aplinkų taikymas, organizuojant įtraukųjį ugdymą. Nors progimnazija yra susitarusi dėl aiškių tikslų (mokėjimo mokytis kompetencijų ugdymo, STEAM įgyvendinimo), tačiau daugumoje vertintojų stebėtų pamokų mokytojai dirbo vienodai, nebuvo numatyta edukacinių sprendimų (skirtingi metodai, priemonės, aplinkos), padedančių mokiniams išvengti mokymosi kliūčių ir užtikrinančių visų mokinių mokymosi sėkmę.
* Rezultatai (pasiekimai ir pažanga), siekiant visų ir kiekvieno mokinio ūgties. Mokykloje kreipiamas dėmesys į akademinius ir kitus mokinio pasiekimus, yra susitarta dėl vertinimo ir individualios pažangos matavimo, tačiau per mažai dėmesio skiriama sistemingai visų mokinių ir kiekvieno individualios pažangos analizei ir refleksijai, atsižvelgiant į individualias mokinio startines pozicijas, raidos galimybes ir kt. numatytus pasiekimus. Būtina dažniau (kartą per mėnesį) vertinti ir analizuoti ugdymo(si) poveikį ir pagalbos veiksmingumą ugdymosi rezultatams.
 |
| ***Vertinamos srities rekomendacijos*** | * Mokytojams, planuojant pamokos tikslus ir siektinus rezultatus, atsižvelgti į mokinių skirtybes ir pateikti pamokos medžiagą skirtingais būdais bei leisti mokiniams pasirinkti kiekvienam priimtiniausią užduočių atlikimo būdą ir priemones, taip leidžiant įvairiais būdais pademonstruoti žinojimą.
* Sudaryti palankias sąlygas mokiniams aktyviai ir laisvai veikti, bendrauti ir bendradarbiauti, mokytis vieniems iš kitų, organizuoti pagalbos „mokinys – mokiniui“ grupes, mažinant mokymosi kliūtis ir kuriant tvarią savivertės bei pasitikėjimo savimi skatinimo politiką.
* Pamokose sistemingai grįžti prie pamokos uždavinio, aptarti, kokie mokinių pasiekimai, lyginant su išsikeltu uždaviniu, sudaryti tinkamas sąlygas pasimatuoti individualią pažangą, numatyti tolesnius mokymosi žingsnius.
* Darbo grupėms sistemingai stebėti, analizuoti, kaip reflektuojama visų mokinių ir kiekvieno pažanga, atsižvelgti į individualias mokinio startines pozicijas, raidos galimybes ir kt., numatytus pasiekimus, konsultuojantis su specialistais, priimti susitarimus dėl išskirtų tobulintinų aspektų gerinimo.
* Metodinei tarybai susitarti dėl kolegialaus grįžtamojo ryšio, kaip veiksmingo mokytojų mokymosi metodo, taikymo organizacijoje.
* Mokyklos vadovams, naudojant kiekybinius ir kokybinius metodus, plėtoti įsivertinimo kultūrą organizacijoje, į įtraukųjį ugdymą orientuotą profesinį tobulėjimą.
 |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**Progimnazijos savininkui:**

* Skirti lėšų mokyklos vidinei renovacijai. Įstaiga galėtų greičiau sutvarkyti ir renovuoti erdves, nes tai pagerintų edukacinių ir kitų erdvių estetiškumą, jaukumą ir ergonomiškumą, sudarytų sąlygas priimti mokinius, kurie turi judėjimo, regos, klausos negalią.

**Progimnazijos administracijai:**

* Siekiant įgyvendintiįtraukiojo ugdymo politiką, rekomenduojama planuojant metų veiklas nusimatyti tikslus, kurie būtų nukreipti į sistemingą ugdymo proceso stebėseną, atsižvelgiant į individualias mokinio startines pozicijas, raidos galimybes, numatytus pasiekimus, priimti susitarimus dėl išskirtų tobulintinų aspektų gerinimo (veiklos kokybės įsivertinimas).
* Organizuoti sistemingą pedagoginės veiklos stebėseną, atsižvelgiant į priimtų sprendimų / susitarimų įgyvendinimą ugdymo procese, sudaryti sąlygas pedagogams stebėti kolegų pamokas, aptariant priimtų sprendimų / susitarimų poveikį kiekvieno mokinio pažangai.
* Sutelkti didesnį dėmesį į savivaldos veiklų aktyvinimą, tobulinti bendradarbiavimo su mokinių tėvais / globėjais formas ir būdus, įtraukiant juos į mokyklos veiklos bei ugdymo proceso planavimo, įgyvendinimo ir tobulinimo procesus.

**Mokytojams, pagalbos mokiniui specialistams:**

* Siekiant aukštesnės mokinių mokymosi motyvacijos, visų mokinių įtraukties, pamokas organizuoti pagal sąveikos ir mokymosi paradigmas – mokymosi procesą orientuoti į mokinį: mokinių informacijos konstravimą, o ne į mokytojo informacijos pateikimą; akcentuoti bendradarbiavimą, skatinti kritinį vertinimą.
* Mokytojo veiklos įsivertinimą planuoti ir analizuoti skiriant dėmesio poveikiui – visų ir kiekvieno mokinio įtraukčiai, asmeninei pažangai ir pasiekimams.
* Ugdymo procese taikyti tikslingus mokinių pergrupavimo pagal jų mokymosi poreikius (tempą, mokymosi stilių, pasiekimus, ugdymo aspektus, interesus) būdus, kurie kurtų bebarjerę mokymosi aplinką, užtikrintų mokymosi sėkmę.
* Stiprinti pagalbos mokiniui specialistų ir mokytojo padėjėjų bendradarbiavimą su dalykų mokytojais, modeliuojant veiksmingesnius mokymosi būdus, kuriant sąlygas visiems mokiniams sėkmingiau dalyvauti bendrame ugdymo(si) procese.
* Stiprinti įtraukiojo ugdymo nuostatas ir praktiką, įgyvendinant priimtus susitarimus / sprendimus ugdymo procese.

Vadovaujančioji vertintoja Violeta Dapkevičienė

Vertinimo skyriaus vedėja Snieguolė Vaičekauskienė

 **PRIEDAS**

Apibendrintas stebėtų pamokų aspekto „Ugdymosi aplinkos“ vertinimas, N – 33

1 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 2 pamokos | 12 pamokų | 18 pamokų | 1 pamoka |
| 6,00 proc. | 36,4 proc. | 54,6 proc. | 3 proc. |

Apibendrintas stebėtų pamokų aspekto „Vadovavimas kiekvieno mokinio ugdymuisi“ vertinimas,

N – 33

2 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 2 pamokos | 11 pamokų | 16 pamokų | 4 pamokos |
| 6 proc. | 33,3 proc. | 48,6 proc. | 12,1 proc. |

Apibendrintas stebėtų pamokų aspekto „Mokymosi patirtys“ vertinimas, N – 33

3 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 0 pamokų | 14 pamokų | 18 pamokų | 1 pamoka |
| 0 proc. | 42,4 proc. | 54,6 proc. | 3 proc. |

Apibendrintas stebėtų pamokų aspekto „Vertinimas ugdant“ vertinimas, N – 33

4 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 1 pamoka | 9 pamokos | 19 pamokų | 4 pamokos |
| 3 proc. | 27,3 proc. | 57,6 proc. | 12,1 proc. |

Apibendrintas stebėtų pamokų aspekto „Kiekvieno mokinio pažanga ir pasiekimai“ vertinimas,

N – 33

5 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 1 pamoka | 7 pamokos | 17 pamokų | 8 pamokos |
| 3 proc. | 21,2 proc. | 51,5 proc. | 24,3 proc. |

Stebėtų pamokų vertinimas pagal mokytojo kvalifikacinę kategoriją

6 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokytojas | 4 | 2,00 | 1,75 | 2,25 | 1,75 | 1,50 | 1,85 |
| Vyr. mokytojas | 7 | 2,57 | 2,43 | 2,14 | 2,14 | 2,14 | 2,29 |
| Metodininkas | 22 | 2,50 | 2,40 | 2,50 | 2,25 | 2,10 | 2,35 |
| Ekspertas | 2 | 2.50 | 2,50 | 2,50 | 3,00 | 2,00 | 2,50 |

Stebėtų pamokų vertinimas pagal ugdymo(si) paradigmą, N – 35

7 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
|  | N | Ugdymo (si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokymo (tradicinė) | 25 | 2,17 | 2,00 | 2,29 | 2,04 | 1,79 | 2,00 |
| Bandoma dirbti šiuolaikiškai | 8 | 3,13 | 3,13 | 2,63 | 2,50 | 2,63 | 2,80 |
| Mokymosi (šiuolaikinė) | 2 | 4,00 | 4 | 3,00 | 4,00 | 3,00 | 3,60 |